Liggaam van vermiste vrou opgegraweDie graf waar die vrou opgegrawe is (Foto: SAPD) Die polisie het die liggaam van ’n 31-jarige vrou Donderdagoggend in ’n vlak graf in Kimberley in die Noord-Kaap opgegrawe. Die graf was agter ’n sinkhuis in die Ivory Park- informele nedersetting in Roodepan. Die liggaam was reeds erg ontbind. Kapt. Olebogeng Tawana, woordvoerder van die polisie, sê die vrou is op 7 Junie as vermis aangemeld en word sedertdien deur die polisie gesoek. Tawana sê ’n 39-jarige man wat glo die vrou se vriend was, is Donderdagoggend in verband met die vrou se dood in hegtenis geneem. Hy sal na verwagting eersdaags in Kimberley se landdroshof verskyn op aanklag van moord. Lt.genl. Risimati Peter Shivuri, die provinsiale polisiekommissaris van die Noord-Kaap, het hierdie soort geweld teen vroue ten sterkste veroordeel.